Muhammad Djosan

Sutan Muhammad Djosan gelar Sutan Bidjo Radjo (lahia di Pariaman, 8 November 1906 – maningga 20 Februari 1988 pado umua 81 taun) adolah birokrat jo politikus Indonesia pado maso Orde Lamo. Inyo marupokan Gubernur Maluku kaduo, nan manjabaik dari tahun 1955 sampai 1960, sasudah manggantikan pajabaik sabalumnyo, Johannes Latuharhary nan manjabaik Gubernur dari tahun 1950 sampai 1955. Pado tahun 1960, Muhammad Djosan digantikan dek Muhammad Padang nan manjabaik sampai tahun 1965.Sabalum manjabaik gubernur, Djosan pernah manjadi Residen Ambon jo Pejabat Gubernur Maluku.
Muhammad Djosan lahia di Kampung Pauh, Pariaman pado tanggal 8 November 1906. Inyo mulai bakarajo sabagai birokrat pado maso Hindia Belanda. Dari tahun 1920-an hinggo tahun 1930-an, Djosan mamacik babarapo jabatan di pamarintahan Pantai Barat Sumatera, takah wakia jakso di Pangadilan Negeri Fort de Kock jo Asisten Demang Bayang, Pesisir Selatan.
Sasudah kamerdekaan Indonesia, Djosan bagabuang jo pamarintah Indonesia nan baru dibantuak sarato talibat dalam birokrasi. Inyo diangkek sabagai Kapalo Luhak (Bupati) Agam pado tanggal 8 November 1945, saminggu sasudah tabantuaknyo Pamarintahan Sumatera Barat.
Satahun kamudian, pado tanggal 17 Mei 1946, Djosan diangkek sabagai panyalidik anggaran gaji pagawai negeri. Salain posisinyo di birokrasi, Djosan talibat juo dalam negosiasi antaro pasukan Indonesia jo Bulando pado awal Januari 1947.
Djosan diangkel sabagai Residen Ambon sasudah pangakuan Indonesia pado tahun 1952. Salamo pariode iko, Djosan mangawasi diskusi lintas agamo antaro Muslim jo Kristen di wilayah tu sarato panggantian Bupati Maluku Selatan jo Maluku Tengah.
Djosan diangkek sabagai pajabaik gubernur Maluku pado tanggal 1 Februari 1955 sasudahnyo gubernur sabalumnyo, Johannes Latuharhary, dicopot dari jabatannyo karano takanan dari Partai Nasional Indonesia (PNI) jo Partai Masyumi. Latuharhary manyarahan jabatannyo kapado Djosan babarapo minggu kamudian pado tanggal 9 Februari. Sabagai anggota Partai Sosialis Indonesia (PSI) salamo pariode iko, Djosan dinominasikan sabagai calon paliang ateh partai di Maluku untuak Konstituante, tapi indak tapiliah.
Pamiliahan gubernur definitif sadang balangsuang, samantaro Djosan manjabaik sabagai gubernur. Babarapo namo takah Pieter Andreas de Queljoe, Mohammad Padang, jo dr. Rehatta dinominasikan untuak manjadi gubernur definitif. Masyumi jo Partai Kristen Indonesia (Parkindo) nan manang dalam pamiliahan umum 1955 mambuek kasepakatan bahso gubernur harus asli dari Maluku, kamudian kalau gubernur baragamo Kristen, sekretarisnyo harus Muslim jo baitu pulo sabaliaknyo. Masyumi manobatkan Abdullah Soulisa, mantan Bupati Maluku Selatan, sabagai calonnyo, sadangkan Parkindo manobatkan Martinus Putuhena, Johannes Leimena, jo M. A. Pellaupessy.
Djosan, nan pindah ka partai Nahdlatul Ulama (NU) sasudah dicalonkan sabagai gubernur, manyatokan bahsonyo gubernur barikuiknyo indak buliah tarafiliasi jo partai politik mano pun sarato maminta dirinyo untuak dimasukkan ka dalam daftar nominasi paliang bawah. Mantari Dalam Negeri (Mendagri), adolah anggota NU, akhianya mamiliah Djosan daripado calon lainnyo pado sidang kabinet tanggal 25 November 1955 sarato mangangkek Djosan sabagai gubernur definitif pado tanggal 6 Januari 1956. Ampek tahun sasudah itu, Djosan mangakhiri maso jabatannyo sabagai gubernur pado tahun 1960.